58. schôdza NR SR - 16.deň - A. dopoludnia
Dátum: 2015-12-08
Poslanec: Hlina, Alojz (KDH)
Druh vystúpenia: Vystúpenie v rozprave

66. Vážená pani predsedajúca, vážený pán minister, vážené kolegyne, kolegovia, ja už, ale nie, ináč to skúsim. Keby to jeden chcel vymyslieť, tak to tak nevymyslí, lebo keby chcel niekto urobiť, že ako to môže byť absurdné, hej, pri predstavovaní protiteroristických zákonov, že ako dať signál, že je to absurdné, tak pošlete namiesto predkladateľa ministra poľnohospodárstva. Hej? Ako naozaj, že keď chcete, hej, že... (Zasmiatie sa rečníka.) Nie, podľa mňa ani kultúra by nebola tak v sekcii, ako keď tu pošlete pána Jahnátka, ako ministerstvo poľnohospodárstva, fakt, hej. Lebo ešte niekto povie, že nejaký kultúrno-etický rozmer v tom terorizme by sa mohol nájsť. Zdravotníctvo je vecne príslušnejšie, lebo keď teda bude, tak budú liečiť. Ale poľnohospodárstvo, naozaj, že keď chcete fakt dať najabsurdnejšieho ministra ako z pohľadu rezortu, tak pošlite ministra poľnohospodárstva. Čiže to im vyšlo. Ja mám rád ináč, že sa hovorí, že reč signálov, hej, že vyšlete nejaký signál a je ten... (Reakcie z pléna.) Laššáková, Jana, podpredsedníčka NR SR 67. Poprosím vás, nediskutujte. Nech sa páči, pán poslanec. (Reakcie z pléna.) Pokračujte, pán poslanec, nech sa páči. Hlina, Alojz, poslanec NR SR 68. Dobre. No, keby to prípadne teda niekoho zaujímalo, hej, tak naozaj, že teda obhajovať protiteroristické balíky tu bol pán minister poľnohospodárstva. Naozaj, ako nič v zlom, to je z tých absurdných možností tá najabsurdnejšia. Veľa už nového nepoviete, ja len v skratke zrekapitulujem to, čo som už hovoril. Podarilo sa im vytvoriť hystériu v tejto krajine, tu už je človek k človeku vlkom. Hej, vy ste toho, naozaj sa vám to podarilo, tu už sa bojíme otvoriť chladničku. Buď z nej vybehne jeden Robo, alebo druhý Robo, alebo nejaký utečenec, alebo terorista. A v tejto hystérii, v tejto atmosfére hystérie proste sa dobre robí. Tak ako sa v bahne dobre darí hávedi, tak v atmosfére hystérie sa proste dobre prijímajú veci, ktoré niekto potrebuje. Pre ľudí, ktorí majú určitú mieru kritičnosti, kvôli plasticite a tomu, aby si to vedeli uvedomiť. Nikto mi nepovedal, pán Jahnátek to určite nevedel, možno pán Čislák to vie, ktorý parlament ešte prijíma protiteroristickú legislatívu v týchto dňoch, ktoré parlamenty v Európe horúčkovito zasadajú v týchto dňoch. Ak nezasadajú, čo teda nezasadajú, to znamená, že teraz čo? Že už majú tú legislatívu a my sme ju doteraz nemali? Ak sme my doteraz tú legislatívu nemali, nie je to nezodpovedné? Obzvlášť, keď sa dozvieme, že sem niekto doniesol sfetovaného islamistu? Viete, to sú naozaj veci, ktoré by prípadne niekoho mohli zaujať, ale v tej presile, ktorej čelíme, ja viem, že toto je hlas v púšti, ale pre pokoj duše to človek aspoň povie. Chýba nám, toto tiež bolo možno spomenuté, a mne, obzvlášť mne, keby som mal dať nejakú doložku ku zákonom, tak takú komparatívnu doložku, to znamená, ako sa s tým vysporiadal civilizovaný svet. Mne sa naozaj páči, vedieť, ako sa s tým vysporiadal civilizovaný svet. To mi chýba. A keď ideme niečo lámať na kolene a ideme zasahovať do, naozaj do trinástych komnát alebo do vecí, ktoré si niekto, za ne kto bojoval aj si ich váži, mali by sme byť mimoriadne rozvážni. To znamená, mala by tá diskusia byť rozvážna. Mala by byť primeraná aj časovo, ale aj mentálne, hej, že kto o tom diskutuje. Ja som tu namietal tú sedemnástku v zákone o SIS, ale teraz, keď si človek zbežne pozrie aj zákon o pobyte cudzincov, na tie ustanovenia v zásade, že na hraniciach s Ukrajinou, ak tomu dobre rozumiem, môžte zastaviť niekoho a nepustiť ho v prípade, že budete mať podozrenie, že by mohol ísť niekde bojovať. Viete, prísne vzaté, a ešte to cizelujete, že aj jeho rodinného príslušníka alebo to dieťa, čiže predpokladáme, že teoreticky podľa tohto návrhu môžte zastaviť nejakého muža so ženou a s troma dvojročnými deťmi alebo jedno trojročné, že idú bojovať. No, ja znova nehovorím, že neexistujú ustanovenia v modernej Európe, ktoré tieto veci cizelujú, ale, prosím vás, vy to neviete, predpokladám. Pán Jahnátek to, predpokladám, tiež nevedel. Ja potrebujem vedieť pre pokoj duše, že ako sa s tým vysporiadali iné krajiny. Pokiaľ dáte len prudko do zákona, že vás môže policajt otočiť na hranici a nepustiť vás a poviem vám, je predpoklad, že budete bojovať, tak mne to príde trošku vágne. Hej, že je odôvodnený predpoklad. No a u koho je odôvodnený predpoklad, že bude bojovať? No tak pána Číža asi neotočia, hej, lebo však u neho predpoklad nie je, že bude bojovať. Ale koho? Roberta Fica? Ja by som teda, keby som bol policajt, otočil, však je vyšportovaný, má silné vyjadrenia, asi by som teda dôvodne mohol predpokladať. Že, viete, to sú také formulácie, ktoré sú podľa mňa mimoriadne nebezpečné. Ale to tu nikoho netrápi. Naozaj, tu nikoho nič netrápi. Tu už trápia to, že či Tesco je dokedy a či majú akcie, alebo nemajú v tom Tescu akcie. A pritom lámané na kolene veci, ktoré sú zásadného významu. A, prosím vás pekne, to, čo urobil SMER s nami, mňa to mrzí, SMER si z nás opozície urobil pucvolu. Neviem, ktorí viete, čo je pucvola. My, čo sme chodili opravovať traktory, vieme, čo je pucvola. To je to, čo sa utiera starý olej tým, hej. A to sa tak používalo, že to je, že urobil si z teba pucvolu, ako utrel si s tebou topánky, hej, keď už utrel si olej, až potom s čistou si utrel topánky, keď šiel z garáže. A SMER si urobil z nás pucvolu. Hodil nám to a čakal, ktorý priskočí, ktorý k tomu žvancu priskočí. A preto ma, ak dovolíte, jedna vec mrzí, lebo SMER šiel klasickou, osvedčenou taktikou. Vypýtam veľa, ale viem, že polka mi stačí. Hej, Čiže ja neviem potom, ak budeme robiť takto zákony, to už začal s tým minister Kaliňák, že on dal zákon, že na skúšku, že aká bude reakcia, a potom ho stiahol alebo zmenil. SMER predložil návrh novely ústavy. Viete, keď niekto predkladá návrh novely ústavy, však to by mal byť trikrát prežutý návrh ústavy. To nemôžte návrh ústavy predkladať do parlamentu len tak, akože len tak ho predložím, hej. Čiže oni predložili návrh ústavy v dvoch bodoch, kde jedného oželeli, jeden bod. Ale však, ak ho predkladám, tak ja musím predkladať návrh zákona ústavy s plným vedomím. Nemôžem tam napísať, ja neviem, že nech zvony nebijú, a potom keď budú kádeháci protestovať, tak vypustím, že zvony môžu teda biť. Veď tak sa nemôže predkladať návrh novely ústavy. Čiže SMER použil taktiku, funkčnú taktiku, vypýtam veľa v polke a kto sa mu na ňu chytí, mňa mrzí, že sa mu na ňu chytili niektorí naši kolegovia zo strany MOST - HÍD. Vyzerá to tak, prepáčte, vážení kolegovia. Ako špeciálne, špeciálne, teda v tejto krajine už naozaj nikto nič negarantuje. Prosím vás, liberáli v konzervatívnom klube, slovník horší jak v Drážďanoch. Tu naozaj nikto nič už negarantuje. A my tu máme jednu stranu, ktorá sa formátuje ako občianska strana, a ja si dovolím tvrdiť, že dnešným hlasovaním bude slovenská verejnosť vedieť, slovenská aj národnostná menšina bude vedieť, že či sa tu formátuje nejaká občianska strana, alebo je to etnická strana, ktorá je ochotná pre svoje potreby byť veľmi pragmatická. Ako, prepáčte, ja budem naozaj formulovať opatrne, však jeden človek nikdy nevie. Ale obzvlášť, obzvlášť nemôže byť komfortná s týmto riešením strana, ktorá sa formátuje ako občianska strana. Veď keby tu bola strana, tí SNS-áci, veď SNS-áci, to je všecko polo-, to boli bývalí vojaci, tak oni mali ordnung, hej, tak mali ordnung vo všetkom, tak tam by sa človek nečudoval, že majú tú senzitivitu na občianske práva nízku, že im to nevadí. Ale ak sa formátujete ako občianska strana, tak musíte mať senzitivitu nie na tej strednej úrovni, musíte ju mať vyšpičkovanú. To znamená, najviac senzitívni by mali byť tí, čo sa formátujú ako občianska strana. A preto bude znova tým paradoxom tej, paradox a výrazom obrovskej absurdity to, že kde vlastne žijeme, že zmení sa ústava v tak dôležitých bodoch a za procesného nastavenia takého, že nám tu predkladajú to minister poľnohospodárstva za pomoci strany, ktorá je občianskou stranou podľa externej komunikácie. To ma, vážení kolegovia, mrzí. Prepáčte, že som si dovolil niečo také povedať. Viete, zo mňa si pucvolu nikto robiť nebude. Ja viem, že niekto s tým nemá nejaký problém, to je úplne v poriadku, to možno sa len tomu treba niekedy začudovať. Ale ten signál by mal byť, tá konzistentnosť by mala byť, že niečo tým ľuďom garantujte. Keď poviete, že chcete byť občianskou stranou, tak buďte občianskou stranou! Keď poviete, že chcete byť liberálnou stranou, tak buďte liberálnou stranou! Keď chcete byť niekým, tak ním buďte! To je podľa mňa veľmi dôležité. Lebo potom nastáva tá situácia, že naši ľudia už neveria nikomu a ničomu a v zásade v tomto majú, majú pravdu. A, vážení, a skončím s tým, že ja som v nedeľu, ja tie relácie vzhľadom na spôsob, ako sa vyberajú diskutujúci, nepozerám. Bol som však upozornený na nedeľnú reláciu o 5 minút 12, že tam zazneli veci zásadného významu, v úvodzovkách, tak som si ju z archívu pozrel. A môžem vám povedať, vážení, že v nedeľu večer diskutoval v relácii za 5 minút 12 nebezpečný človek. V nedeľu večer, teda poobede, ja som to večer pozeral, pardon, hej, ale v nedeľu poobede pri slepačej polievke ľudia pozerali a naozaj z tých vyjadrení, keby si niekto urobil rozklad, to sú také analýzy, také skríningy sa to porovnáva a neviem čo, tak vám poviem, že z toho vyjde, že v nedeľu poobede v Slovenskej televízii v priamom prenose rozprával jeden veľmi nebezpečný človek, ktorý nemal stopku, ktorý vedel a ktorý vie, že kvôli volebnému úspech a kvôli volebným percentám nebude rátať obete, tie obete sa porátajú potom. Išiel naozaj nieže na hranu, že sa hovorí, že plával po hrane, išiel ďaleko, hlboko pod hranu. Naozaj. To je môj dojem z toho celého. A to, čo tam odznelo, ja viem, že naša miera kritičnosti je niekde ďaleko, ale ja som to povedal, možno jedno z mojich posledných vyjadrení v tomto parlamente, v nedeľu poobede na Slovenskej televízii rozprával nebezpečný človek, a nebol to Béla Bugár, ktorý bol jeho protidiskutujúci. V tom danom prípade, pán Béla Bugár, vy ste boli ten slabší článok toho, a prepáčte, obranu tých princípov, obranu toho, že čo opozícia je a má byť, by som si predstavoval ďaleko lepšie. Ďaleko lepšie. Prepáčte, v nedeľu rozprával nebezpečný človek... (Prerušenie vystúpenia predsedajúcim.) Číž, Miroslav, podpredseda NR SR 69. Pán poslanec, prepáčte, že prerušujem, je 11.00 hodín. Takže predpokladám, že ešte... Hlina, Alojz, poslanec NR SR 70. Minútu. Číž, Miroslav, podpredseda NR SR 71. Minútu? Hlina, Alojz, poslanec NR SR 72. Alebo možno len 30 sekúnd. To som chcel povedať. Ale už či to padlo, alebo nepadlo na úrodnú pôdu, ja už neviem. Každopádne svoju povinnosť som si splnil, že som to avizoval. Ďakujem.